b'\n_START_ARTICLE_\nKNM Norge\n_START_SECTION_\nPalvelus\n_START_PARAGRAPH_\nKNM Norge aloitti palveluksensa Norjan laivastossa koeajojen j\xc3\xa4lkeen 7. helmikuuta 1901. Alus osallistui kes\xc3\xa4kuussa 1902 Spitheadiss\xc3\xa4 pidettyyn kuningas Edvard VII:n kruunajaisten laivastokatselmukseen. Alus oli rannikkopanssarilaivaosaston mukana Skagerrakissa 1905, kun pel\xc3\xa4ttiin sodan puhkeavan Ruotsia vastaan. Ensimm\xc3\xa4isen maailmansodan aikana alus partioi panssarilaivaosaston mukana Norjan l\xc3\xa4nsirannikolla valvomassa puolueettomuutta._NEWLINE_Aluksen kaksi kaksitoistanaulaista vaihdettiin 76 millimetrin ilmatorjuntatykeiksi 1930-luvulla. My\xc3\xb6hemmin aluksen ilmatorjuntaa vahvennettiin viel\xc3\xa4 kahdella 20 millimetrin Oerlikonin ilmatorjuntatykill\xc3\xa4 sek\xc3\xa4 kahdella 12,7 mm:n ja nelj\xc3\xa4ll\xc3\xa4 7,92 mm:n Colt-ilmatorjuntakonekiv\xc3\xa4\xc3\xa4rill\xc3\xa4._NEWLINE_Saksan hy\xc3\xb6k\xc3\xa4tess\xc3\xa4 Norjaan huhtikuussa 1940 alus oli sisaraluksensa kanssa vartioaluksensa Ofotvuonossa osana 3. meripuolustusalueen Ofotvuonon osastoon liitetty\xc3\xa4 panssarilaivaviirikk\xc3\xb6\xc3\xa4. Partioalukset ilmoittivat varhain 9. huhtikuuta, ett\xc3\xa4 vuonoon tunkeutui tunnistamattomia aluksia. KNM Eidsvold l\xc3\xa4hti vastaanottamaan saapuvia aluksia ja KNM Norge j\xc3\xa4i p\xc3\xa4\xc3\xa4llikk\xc3\xb6ns\xc3\xa4 komentajakapteeni P. Askimin alaisuudessa satamaan kytkettyn\xc3\xa4 puhelimella rannikkopuolustuksenesikuntaan. Hieman ennen h\xc3\xa4lytyst\xc3\xa4 oli tullut ehdoton kielto olla ampumatta alueella olevia Britannian kuninkaallisen laivaston aluksia. Tunnistuksen j\xc3\xa4lkeen Eidsvold ampui varoituslaukauksen. H\xc3\xa4vitt\xc3\xa4j\xc3\xa4 Wilhelm Heidkamp laukaisi torpedonsa, ja niist\xc3\xa4 kolme osui Eidsvoldiin r\xc3\xa4j\xc3\xa4ytt\xc3\xa4en rannikkopanssarilaivan._NEWLINE_Norge avasi tulen satamaan tunkeutuvia aluksia vastaan. Alus ehti ampua 17 laukausta ennen kuin kaksi Bernd von Arnimin laukaisemaa torpedoa osui siihen. Vaurioitunut alus upposi nopeasti ja ainoastaan 90 miest\xc3\xa4 pelastui tuhosta.'